แรงซื้อหุ้นรพ.ดัน SET ปิดบวก 8 จุด รับยอดตรวจ “โควิด” เพิ่ม สัปดาห์หน้าจับตา GDP จีน
แรงซื้อหุ้นรพ.ดัน SET ปิดบวก 8 จุด รับยอดตรวจ “โควิด” เพิ่ม สัปดาห์หน้าจับตา GDP จีน
9 เม.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,566.34 จุด เพิ่มขึ้น 7.51 จุด (+0.48%) มูลค่าการซื้อขาย 82,962.59 ล้านบาท
10 หุ้นดันดัชนีวันนี้

ด้านนักวิเคราะห์ กล่าวว่า ตลาดหุ้นไทยวันนี้ฟื้นตัวขึ้นได้จากแรงเก็งกำไรหลังปรับฐานใกล้ 1,550 จุดแล้วมีแรงซื้อคืน แต่ภาพรวมยังฟื้นตัวได้ในกรอบจำกัดเนื่องจากจะมีวันหยุดระยะยาวในช่วงเทศกาลสงกรานต์
ทั้งนี้อัตราผลตอบแทนพันธบัตร (Bond yield) สหรัฐฯ และเงินดอลลาร์สหรัฐฯมีการพักตัว ทำให้เป็น Sentiment ที่ดี แต่ตลาดในแถบเอเชียเหนือมีแรงกดดันจากความกังวลเกี่ยวกับสถานการณ์ตึงเครียดระหว่างจีนและสหรัฐ โดยล่าสุดกระทรวงพาณิชย์สหรัฐประกาศขึ้นบัญชีดำบริษัทซูเปอร์คอมพิวเตอร์ของจีนอีก 7 แห่ง โดยอ้างเหตุผลด้านความมั่นคง
ตลาดบ้านเราวันนี้ได้แรงหนุนจากหุ้นในกลุ่มโรงพยาบาล ที่ขึ้นตอบรับในเรื่องการตรวจหาเชื้อโควิด-19 และการฉีดวัคซีนโควิด-19 รวมทั้งยังได้แรงหนุนจากกลุ่มปิโตรเคมี และหุ้น SCC ด้วย
แนวโน้มการลงทุนในสัปดาห์หน้า คาดตลาดฯคงจะแกว่งไซด์เวย์ โดยมีแนวรับ 1,555 จุด ส่วนแนวต้าน 1,575-1,580 จุด โดยสัปดาห์หน้าให้ติดตามตัวเลขเศรษฐกิจของจีน อย่างตัวเลข GDP, ตัวเลขนำเข้า-ส่งออก เป็นต้น และยังต้องติดตามสถานการณ์การแพร่ระบาดไวรัสโควิด-19 ในประเทศด้วย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCC มูลค่าการซื้อขาย 4,660.77 ล้านบาท ปิดที่ 408.00 บาท เพิ่มขึ้น 19.00 บาท
BDMS มูลค่าการซื้อขาย 3,318.16 ล้านบาท ปิดที่  22.30 บาท เพิ่มขึ้น 0.90 บาท
STGT มูลค่าการซื้อขาย 2,823.65 ล้านบาท ปิดที่  45.50 บาท ราคาไม่เปลี่ยนแปลง
DELTA มูลค่าการซื้อขาย 2,113.88 ล้านบาท ปิดที่ 375.00 บาท ลดลง 3.00 บาท
PTT มูลค่าการซื้อขาย 2,027.09 ล้านบาท ปิดที่ 39.25 บาท เพิ่มขึ้น 0.25 บาท